钦定古今图书集成/明伦汇编/官常典/第768卷 > 李承之
## 钦定古今图书集成/明伦汇编/官常典/第768卷 > 李承之

按《宋史李迪传》：“迪子承之，字奉世，性严重，有忠节。从
兄柬之将仕以官，辞不受，而中进士第，调明州司法
参军。郡守任情骫法，人莫敢忤，承之独毅然力争之。
守怒曰：‘曹掾敢如是耶’？承之曰：‘事始至，公自为之则
已，既下有司，则当循三尺之法矣’。守惮其言，尝建免
役议，王安石见而称之。熙宁初，以为条例司检详文”
字，得召见。神宗语执政曰：“承之言制置司事甚详，非
他人所及也。”改京官。他日谓之曰：“朕即位以来，不轻
与人改秩，今以命汝，异恩也。”检正中书刑房，察访淮、
浙常平、农田水利差役事，还，奏《役书》二十篇，加集贤
校理。又察访陕西。时郡县昧于奉法，敛羡馀过制，承
之曰：“是岂朝廷意耶？”悉裁正其数。迁集贤殿修撰，擢
宝文阁待制，为同群牧使，纠察在京刑狱兼枢密都
承旨，出知延州，入权三司使。蔡确治相州狱，多引朝
士，皆望风自折服。承之为帝言其险诐之状，帝意始
悟，趣使诘，竟。迁龙图阁直学士，恳辞乞授兄。肃之曰：
“臣少鞠于兄，且兄为待制十年矣。”帝曰：“卿兄弟孝友，
足厉风俗，肃之亦当迁也。”即并命焉。商人犯禁，货北
珠乃为公主售，三司久不敢决，承之曰：“朝廷法令畏
王姬乎？”亟索之。帝闻之曰：“有司当如此矣。”进枢密直
学士。坐补吏不当，降待制、知汝州。未几，为陕西都转
运使。召拜给事中、吏部侍郎、户部侍郎，复以枢密直
学士知青州，历应天府、河阳、陈郓扬州而卒。